CELEX: 
Language: mt
Date: 2018-10-30 00:00:00
Title: REGOLAMENT DELEGAT TAL-KUMMISSJONI (UE) .../... li jemenda r-Regolament ta’ Delega tal-Kummissjoni (UE) Nru 807/2014 li jissupplimenta r-Regolament (UE) Nru 1305/2013 tal-Parlament Ewropew u tal-Kunsill dwar appoġġ għall-iżvilupp rurali mill-Fond Agrikolu Ewropew għall-Iżvilupp Rurali (FAEŻR) u li jintroduċi dispożizzjonijiet tranżitorji

MEMORANDUM TA’ SPJEGAZZJONI
            
            
               1.KUNTEST TAL-ATT DELEGAT
            
            
               L-għażliet kollha ta’ simplifikazzjoni għall-appoġġ għall-iżvilupp rurali saru fl-hekk imsejjaħ “Regolament Omnibus”, ir-Regolament (UE) 2017/2393 li jemenda r-Regolament (UE) Nru 1305/2013 tal-FAEŻR. L-iskop ta’ din l-emenda huwa li tallinja l-elementi li ġejjin irregolati fir-Regolament ta’ Delega tal-Kummissjoni (UE) Nru 807/2014 mar-“Regolament Omnibus”:
            
            
               –Bidwi żagħżugħ: skont id-definizzjoni l-ġdida ta’ “bidwi żagħżugħ”
                  1
                l-istabbiliment b’mod individwali jew b’mod konġunt ma’ bdiewa oħrajn diġà huwa inkorporat fl-att bażiku. Għal raġunijiet ta’ simplifikazzjoni u sabiex tkun evitata r-repetizzjoni mal-att bażiku, hija proposta emenda għall-Artikolu 2.
            
            
               –Self kummerċjali għall-fondi mutwi: fir-“Regolament Omnibus”, kien ġie deċiż li tiżdied għodda għall-istabbilizzazzjoni tad-dħul, fil-forma ta’ kontribuzzjonijiet finanzjarji għall-fondi mutwi, li jipprovdu kumpens lill-bdiewa ta’ settur speċifiku għal tnaqqis kbir fid-dħul tagħhom
                  2
               . Għalhekk, jeħtieġ li jiġi estiż l-kamp ta’ applikazzjoni tal-Artikolu 12 sabiex ikopri l-appoġġ fil-forma ta’ self kummerċjali lil dik l-għodda l-ġdida ta’ stabbilizzazzjoni tad-dħul għall-bdiewa ta’ settur speċifiku.
            
            
               –Regoli dwar l-eliġibbiltà għall-miżuri ta’ investiment tal-Fond Agrikolu Ewropew għall-Iżvilupp Rurali (FAEŻR): ir-regoli komuni dwar l-eliġibbiltà huma definiti fl-Artikolu 45 tar-Regolament (UE) Nru 1305/2013 dwar appoġġ għall-iżvilupp rurali mill-FAEŻR u fl-Artikolu 13 tar-Regolament ta’ Delega tal-Kummissjoni (UE) Nru 807/2014. Madankollu, l-esperjenza wriet li ċerti regoli dwar l-eliġibbiltà li jkunu speċifiċi għall-miżuri, u b’mod partikolari dawk għall-miżuri ta’ investiment, jillimitaw l-użu ta’ strumenti finanzjarji fil-programmi ta’ żvilupp rurali, kif ukoll l-użu flessibbli ta’ strumenti finanzjarji mill-maniġers tal-fondi. Għalhekk, ġie deċiż li jiġi previst li ċerti regoli dwar l-eliġibbiltà li jkunu speċifiċi għall-miżuri ma japplikawx għall-istrumenti finanzjarji.
            
            
               2.KONSULTAZZJONIJIET QABEL L-ADOZZJONI TAL-ATT
            
            
               F’konformità mal-Komunikazzjoni tal-Kummissjoni lill-Parlament Ewropew u lill-Kunsill dwar l-implimentazzjoni tal-Artikolu 290 tat-Trattat dwar il-Funzjonament tal-Unjoni Ewropea [COM(2009) 673], il-Grupp ta’ Esperti għall-Iżvilupp Rurali ġie kkonsultat fil-25 ta’ April 2018. Il-proposta ntlaqgħet mill-Istati Membri, li ma ressqu l-ebda kumment sostanzjali ieħor, u lanqas ma ressqu xi kummenti li setgħu jiġu indirizzati mill-Kummissjoni.
            
            
               3.ELEMENTI ĠURIDIĊI TAL-ATT DELEGAT
            
            
               Dan ir-Regolament jemenda d-dispożizzjonijiet li ġejjin tar-Regolament ta’ Delega tal-Kummissjoni (UE) Nru 807/2014: 
            
            
               –l-Artikolu 2 Il-bdiewa żgħażagħ sabiex jitqiesu d-definizzjonijiet il-ġodda ta’ “bidwi żgħażugħ” u ta’ “data ta’ stabbiliment”.
            
            
               –l-Artikolu 12 Self kummerċjali għall-fondi mutwi sabiex jiġi estiż il-kamp ta’ applikazzjoni għall-appoġġ permezz ta’ għodda ta’ stabbilizzazzjoni tad-dħul għall-bdiewa ta’ settur speċifiku.
            
            
               –l-Artikolu 13 Investimenti sabiex jiġi allinjat mad-derogi għall-istrumenti finanzjarji minn regoli li huma speċifiċi għall-miżuri tal-FAEŻR għall-investimenti. Għall-istrumenti finanzjarji, għandhom japplikaw ir-regoli ġenerali tal-eliġibbiltà skont l-Artikolu 42 tar-Regolament (UE) Nru 1303/2013
                  3
               .
            
            
               REGOLAMENT DELEGAT TAL-KUMMISSJONI (UE) .../...
            
            
               ta’ 30.10.2018
            
            
               li jemenda r-Regolament ta’ Delega tal-Kummissjoni (UE) Nru 807/2014 li jissupplimenta r-Regolament (UE) Nru 1305/2013 tal-Parlament Ewropew u tal-Kunsill dwar appoġġ għall-iżvilupp rurali mill-Fond Agrikolu Ewropew għall-Iżvilupp Rurali (FAEŻR) u li jintroduċi dispożizzjonijiet tranżitorji
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat ir-Regolament (UE) Nru 1305/2013 tal-Parlament Ewropew u tal-Kunsill tas-17 ta’ Diċembru 2013 dwar appoġġ għall-iżvilupp rurali mill-Fond Agrikolu Ewropew għall-Iżvilupp Rurali (FAEŻR) u li jħassar ir-Regolament tal-Kunsill (KE) Nru 1698/2005
                  4
               , u b’mod partikolari l-Artikolu 2(3), l-Artikolu 36(5) u l-Artikolu 45(6) tiegħu,
            
         
         
            
               Billi:
            
            
               (1)Ir-Regolament ta’ Delega tal-Kummissjoni (UE) Nru 807/2014
                  5
                li jissupplimenta r-Regolament (UE) Nru 1305/2013. Ir-Regolament (UE) 2017/2393 tal-Parlament Ewropew u tal-Kunsill
                  6
                emenda r-Regolament (UE) Nru 1305/2013 billi ssimplifika r-regoli ġenerali li jirregolaw il-Fond Agrikolu Ewropew għall-Iżvilupp Rurali (FAEŻR). Għalhekk, jenħtieġ li l-elementi mhux essenzjali li jissupplimentaw dawn ir-regoli ġenerali jiġu emendati skont dan.
            
            
               (2)Ir-regoli dwar l-istabbiliment konġunt ta’ bdiewa żgħażagħ ġew introdotti fl-Artikolu 2(1)(n) tar-Regolament (UE) Nru 1305/2013 u nżdiedet definizzjoni ta’ “data ta’ stabbiliment” fl-Artikolu 2(1)(s) ta’ dak ir-Regolament.
            
            
               (3)Fir-Regolament (UE) Nru 1305/2013, iddaħħal Artikolu 39a ġdid, li jipprevedi appoġġ lill-bdiewa permezz ta’ għodda ta’ stabbilizzazzjoni tad-dħul għall-bdiewa ta’ settur speċifiku.
            
            
               (4)Ir-regoli dwar l-istrumenti finanzjarji ġew issimplifikati bil-għan li jarmonizzaw ir-regoli dwar l-eliġibbiltà skont is-settur għal proġetti ta’ investiment appoġġati mill-FAEŻR mar-regoli komuni applikabbli għall-Fondi Strutturali u ta’ Investiment Ewropej kollha. B’mod partikolari, ġiet introdotta deroga minn ċerti regoli ġenerali dwar l-eliġibbiltà applikabbli għall-operazzjonijiet tal-investimenti tal-FAEŻR, stabbiliti fl-Artikolu 45(1) sa (3) tar-Regolament (UE) Nru 1305/2013, filwaqt li tibqa’ applikabbli l-leġiżlazzjoni ambjentali rilevanti.
            
            
               (5)Għalhekk jenħtieġ li r-Regolament ta’ Delega (UE) Nru 807/2014 jiġi emendat skont dan.
            
            
               (6)Billi r-Regolament (UE) 2017/2393 emenda r-Regolament (UE) Nru 1305/2013 mill-1 ta’ Jannar 2018, huwa xieraq li jsiru applikabbli mill-istess data l-emendi korrispondenti għar-Regolament ta’ Delega (UE) Nru 807/2014,
            
            
               ADOTTAT DAN IR-REGOLAMENT:
            
            
               Artikolu 1
            
            
               Ir-Regolament ta’ Delega (UE) Nru 807/2014 huwa emendat kif ġej:
            
            
               (1)L-Artikolu 2 huwa sostitwit b’dan li ġej:
            
            
               “Artikolu 2
            
            
               Bidwi żagħżugħ
            
            
               1. Il-kundizzjonijiet għall-aċċess għall-appoġġ għal bidwi żagħżugħ, skont it-tifsira tal-Artikolu 2(1)(n) tar-Regolament (UE) Nru 1305/2013, l-istabbiliment f’azjenda agrikola bħala l-kap ta’ dik l-azjenda b’mod konġunt ma’ bdiewa oħrajn għandhom ikunu ekwivalenti għal dawk il-kundizzjonijiet meħtieġa għal bidwi żgħażugħ biex jistabbilixxi lilu nnfisu bħala l-kap uniku ta’ azjenda agrikola. Fil-każijiet kollha, il-bdiewa żgħażagħ għandu jkollhom kontroll fuq l-ażjenda agrikola kif definit bid-dispożizzjonijiet fis-seħħ fl-Istat Membru.
            
            
               2. Meta l-applikazzjoni għall-appoġġ tikkonċerna azjenda agrikola li tkun proprjetà ta’ persuna ġuridika, bidwi żagħżugħ skont it-tifsira tal-Artikolu 2(1)(n) tar-Regolament (UE) Nru 1305/2013 għandu jeżerċita kontroll fuq il-persuna ġuridika kif definit bid-dispożizzjonijiet fis-seħħ fl-Istat Membru. Meta diversi persuni fiżiċi, inkluża/i persuna/i li mhijiex bidwi żagħżugħ/li mhumiex bdiewa żgħażagħ, ikollhom sehem fil-kapital jew fil-ġestjoni tal-persuna ġuridika, il-bidwi żagħżugħ għandu jkun kapaċi jeżerċita dan il-kontroll b’mod individwali jew b’mod konġunt ma’ bdiewa oħra.
            
            
                  Meta persuna ġuridika tkun ikkontrollata b’mod individwali jew b’mod konġunt minn persuna ġuridika oħra, ir-rekwiżiti stabbiliti fl-ewwel subparagrafu għandhom japplikaw għal kwalunkwe persuna fiżika li jkollha kontroll fuq dik il-persuna ġuridika l-oħra.
            
            
               3. Madankollu, il-benefiċjarju jista’ jingħata perijodu ta’ konċessjoni li ma jaqbiżx 36 xahar mid-data tad-deċiżjoni individwali tal-għoti tal-appoġġ, sabiex ikunu ssodisfati l-kundizzjonijiet relatati mal-kisba tal-ħiliet okkupazzjonali speċifikati fil-programm għall-iżvilupp rurali.”
            
            
               (2)L-Artikolu 12 huwa sostitwit b’dan li ġej:
            
            
               “Artikolu 12
            
            
               Self kummerċjali għall-fondi mutwi
            
         
         
            
               Meta s-sors tal-fondi għall-kumpens finanzjarju li jrid jitħallas mill-fondi mutwi msemmija fl-Artikoli 38, 39 u 39a tar-Regolament (UE) Nru 1305/2013 ikun self kummerċjali, it-tul ta’ żmien tas-self għandu jkun bejn sena u ħames snin.”
            
            
               (3)Fl-Artikolu 13, il-frażi introduttorja hija sostitwita b’dan li ġej:
            
            
               “Għall-finijiet tal-Artikolu 45 tar-Regolament (UE) Nru 1305/2013, meta l-appoġġ jingħata fil-forma ta’ għotjiet, għandhom japplikaw ir-regoli li ġejjin:”
            
            
               Artikolu 2
            
            
               Dan ir-Regolament għandu jidħol fis-seħħ fil-jum tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            
            
               Għandu japplika mill-1 ta’ Jannar 2018.
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
            
               Magħmul fi Brussell, 30.10.2018
            
            
               
                     Għall-Kummissjoni
               
               
                     Il-President
                     Jean-Claude JUNCKER
               
               
            
         
         
            
                  
                     (1)
                  
                        L-Artikolu 2(1)(n) tar-Regolament (UE) Nru 1305/2013
               
               
                  
                     (2)
                  
                        L-Artikolu 39a tar-Regolament (KE) Nru 1305/2013.
               
               
                  
                     (3)
                  
                        Ir-Regolament (UE) Nru 1303/2013 tal-Parlament Ewropew u tal-Kunsill tas-17 ta’ Diċembru 2013 li jistabbilixxi dispożizzjonijiet komuni dwar il-Fond Ewropew għall-Iżvilupp Reġjonali, il-Fond Soċjali Ewropew, il-Fond ta’ Koeżjoni, il-Fond Agrikolu Ewropew għall-Iżvilupp Rurali u l-Fond Marittimu u tas-Sajd Ewropew u li jistabbilixxi d-dispożizzjonijiet ġenerali dwar il-Fond Ewropew għall-Iżvilupp Reġjonali, il-Fond Soċjali Ewropew, il-Fond ta’ Koeżjoni u l-Fond Ewropew għall-Affarijiet Marittimi u s-Sajd u li jħassar ir-Regolament tal-Kunsill (KE) Nru 1083/2006 (ĠU L 347, 20.12.2013, p. 320-469)
               
               
                  
                     (4)
                  
                        ĠU L 347, 20.12.2013, p. 487.
               
               
                  
                     (5)
                  
                        Ir-Regolament ta’ Delega tal-Kummissjoni (UE) Nru 807/2014 tal-11 ta’ Marzu 2014 li jissupplimenta r-Regolament (UE) Nru 1305/2013 tal-Parlament Ewropew u tal-Kunsill dwar appoġġ għall-iżvilupp rurali mill-Fond Agrikolu Ewropew għall-Iżvilupp Rurali (FAEŻR) u li jintroduċi dispożizzjonijiet tranżitorji (ĠU L 227, 31.7.2014, p. 1).
               
               
                  
                     (6)
                  
                        Ir-Regolament (UE) 2017/2393 tal-Parlament Ewropew u tal-Kunsill tat-13 ta’ Diċembru 2017 li jemenda r-Regolamenti (UE) Nru 1305/2013 dwar appoġġ għall-iżvilupp rurali mill-Fond Agrikolu Ewropew għall-Iżvilupp Rurali (FAEŻR), (UE) Nru 1306/2013 dwar il-finanzjament, il-ġestjoni u l-monitoraġġ tal-politika agrikola komuni, (UE) Nru 1307/2013 li jistabbilixxi regoli għal pagamenti diretti lill-bdiewa taħt skemi ta’ appoġġ fil-qafas tal-politika agrikola komuni, (UE) Nru 1308/2013 li jistabbilixxi organizzazzjoni komuni tas-swieq fi prodotti agrikoli u (UE) Nru 652/2014 li jistabbilixxi dispożizzjonijiet għall-ġestjoni tan-nefqa marbuta mal-katina alimentari, mas-saħħa tal-annimali u mat-trattament xieraq tal-annimali, u marbuta mas-saħħa tal- pjanti u mal-materjal riproduttiv tal-pjanti (ĠU L 350, 29.12.2017, p. 15).